Bjarne Laustsen (S), 2007-01-26:
Det er godt at høre, at regeringen er meget optaget af de her spørgsmål, ligesom jeg tror hele Folketinget er det – eller i hvert fald bør være det.
For det er meget, meget vigtige områder, som vi har med at gøre.
Når jeg alligevel synes, at der er grund til at gøre nogle bemærkninger, er det, fordi jeg ikke synes, regeringen fuldt ud anerkender problemernes omfang.
Så mangler der en lang række speciallæger, og det er svært ude i områderne bare at få solgt sin praksis og få nye folk til at komme ind.
Vi ved, der er problemer i skoletandplejen.
Vi ved, at der er rigtig mange kommuner, der ikke kan have en skolelæge og give de to besøg, som hver elev skal have, for at man kan se, hvordan sundhedstilstanden er i folkeskolen.
Jeg kan sige til undervisningsministeren, at jeg havde en oplysning til at stå på min blok om, at der blev afvist 167 sygeplejerskeelever sidste år.
Jeg synes, ministeren sagde, at tallet var noget højere,
men lad os nu lade være med at strides om det.
Men i hvert fald er det da underligt, at man ikke sørger for at være noget hurtigere og længere fremme i skoene med hensyn til at sørge for at få oprettet pladser nok, når der er folk, der søger om at komme ind på sygeplejerskestudiet og vi p.t. mangler 1.100 sygeplejersker.
I dag er det jo sådan, at uddannelserne bliver samlet centralt, fordi de er selvejende, ligesom erhvervsskolerne er det i dag, altså de tidligere amtsskoler.
Derfor har regeringen et stort ansvar for inden næste optag at sørge for, at der bliver plads til alle dem, der gerne vil ind, for det er da tudetosset, at de ikke kan komme i gang med en uddannelse, når vi har brug for dem.
Vi er også helt enige i, at der, hvor det drejer sig om, at vi har fat i de unge mennesker, men at de bare falder fra, skal vi sætte massivt ind for at gøre en indsats.
Det kan der ikke være to meninger om.
Jeg er også bare nødt til at notere, at selv om undervisningsministeren nævner en lang, lang række store tal, oplever vi i det daglige, at det er svært for mange mennesker at komme i gang med en uddannelse.
Selv om det går godt med at få flere af dem i arbejde, er der virkelig potentiale her, fordi vi står og mangler arbejdskraft, og det er der, vi skal åbne dørene.
Der kan vi se, at nogle af de ting, der foregår ude i det åbne land, ikke spiller sammen med det, vi laver herinde.
Senest har det været fremme, at nogle skoler udbyder uddannelser, hvor der så er nogle af nydanskerne, der skal betale et voldsomt stort beløb for at være med.
Det prøver vi at råde bod på.
Det håber jeg at vi kan finde ud af at få til at hænge sammen.
Så vil jeg også godt tage fat i et andet emne.
Jeg har spurgt forskellige organisationer om det her, og bl.a. siger FOA, som jo har organiseret mange på det her område, at hvis folk bare kunne få fuld tid, ville det svare til, at man ville kunne øge medarbejderstyrken med 8.000 personer, uden at man ansatte flere.
Der bør vi da i en situation, hvor vi har mangel, sørge for, at folk kan få et fuldtidsjob, nu når vi har behov for dem.
Så jeg håber, at regeringen også har gode svar på det område.
Jeg har været vidt omkring, og jeg har faktisk også stillet spørgsmål til Den Danske Dyrlægeforening.
Og hvad har det nu lige med sundhed at gøre?
Jo, det har det at gøre med det, at vi også er meget optaget af sunde fødevarer.
Der siger man, at situationen p.t. er o.k., at der er nok nu, men at vi i årene fremover kommer til at mangle.
Ministrene var også inde på den demografiske udvikling.
Der har vi behov for at få lavet en plan for, hvor mange vi skal bruge.
For selv om vi kender den aktuelle situation, er det jo vigtigt, at vi kigger lidt ind i krystalkuglen, således at vi er sikre på, at vi får sat ind i tide, da det er meget lange uddannelsesforløb, vi har at gøre med her.
Og da vi allerede ved, vi mangler i dag, kan vi næsten ikke få uddannet for mange.
De siger, vi skal øge optaget yderligere fra 200 til 400 bare for at være sikre på at have nok til at kunne holde trit med udviklingen.
Så jeg håber meget, at regeringen lytter til de ting, der kommer frem ved den her meget vigtige debat.
Selv om vi ikke vil blande os i lønnen og arbejdsvilkårene i debatten i dag, vil jeg sige, at det for at kunne tiltrække folk selvfølgelig er vigtigt, at der er rimelige vilkår på det felt, når man opretter de her job.
Både arbejdsmiljø, fuldtidsjob, lønforhold og arbejdsforhold er nogle af ting, der skal være i orden for at kunne tiltrække folk.
»Idet Folketinget konstaterer, at der på en række områder er og vil opstå personalemangel i sundhedssektoren, pålægger Folketinget regeringen inden den 1. oktober 2007 at afgive en redegørelse for det samlede fremtidige personalebehov i sundhedssektoren samt at fremlægge en handlingsplan bl.a. om uddannelse til afhjælpning af behovet i de områder, hvor der er eller vil opstå mangel på sundhedspersonale.«